Doi morți și cinci dispăruți după o coliziune între o barcă și un vas de croazieră, pe Dunăre
- Iulia Moraru
- 19 mai 2024, 15:42
Poliția maghiară a anunțat că două persoane și-au pierdut viața, iar alte cinci sunt dispărute în urma unei presupuse coliziuni între o barcă cu motor și un vas de croazieră ce se aflau pe Dunăre, la nord de Budapesta, sâmbătă seara.
Poliția a precizat duminică că trupul unui bărbat a fost descoperit în apropierea locului accidentului, iar corpul unei femei a fost recuperat de la o mică distanță de locul presupusei coliziuni.
Echipele de intervenție în caz de dezastre continuă căutările pentru cele cinci persoane dispărute pe Dunăre.
Accident pe Dunăre. O barcă și un vas de croazieră s-au ciocnit
Soma Csecsi, purtător de cuvânt al poliției din Budapesta, a informat că la bordul bărcii cu motor se aflau opt adulți în momentul presupusei coliziuni.
Accidentul a fost raportat sâmbătă noaptea, după ce poliția a discutat cu un bărbat care avea o rană sângerândă la cap, găsit lângă drumul principal de lângă Dunăre, în apropiere de Veroce, la 55 km nord de Budapesta.
„Poliția a vorbit cu bărbatul și, din comunicarea inițială, au tras concluzia că probabil acesta a fost victima unui accident de barcă”, a spus Csecsi.
El a declarat că trupul unui bărbat a fost găsit la sud de Veroce, lângă Dunăre, iar cel al unei femei a fost descoperit mai jos pe fluviu, lângă un pod de la marginea nordică a Budapestei, unde poliția a recuperat și barca cu motor avariată.
Un dosar penal a fost deschis în acest caz
„În momentul accidentului, un vas de croazieră se afla în zonă, care a fost oprit în orașul Komarom, unde poliția a constatat că nava este avariată pe o parte”, a spus el.
Presa din Ungaria a prezentat imagini cu un vas de croazieră ancorat pe Dunăre, cu o lungime de 109 metri, identificat ca fiind Heidelberg, cu sediul în Elveția.
Nu se știe momentan câte persoane se aflau la bord sau care era naționalitatea acestora.
Poliția a inițiat o anchetă penală în acest caz pentru a stabili cauza accidentului de pe Dunăre. Csecsi a declarat că scopul investigației este de a determina dacă există vreo responsabilitate penală, potrivit Reuters.